Trine Pertou Mach (EL), 2024-04-16:
Tak for det, og tak for en, lad os sige mangfoldig debat med mange emner, som ikke nødvendigvis har noget at gøre med det her forslag, som Enhedslisten har fremsat, og som jo grundlæggende er politik, og som handler om, hvordan Danmarks udenrigspolitik skal skrues sammen over for en stat, der de sidste 6 måneder har begået, efter langt de fleste internationale organisationers vurdering, krigsforbrydelser; en stat, som står anklaget for folkedrab; som har dræbt 33.000 mennesker, heraf over 10.000 børn; som har fordrevet stort set hele Gazas befolkning; som bruger sult som et våben mod et folk – sult.
Nu vil jeg starte min egen tale med at sige: Hvor længe kan man vende blikket den anden vej?
Det er i virkeligheden det, det her handler om for Enhedslisten.
har verden været vidne til en uhørt brutal krigsførelse i Gaza.
Israel har blokeret for forsyninger til civilbefolkningen.
Det er kollektiv afstraffelse.
Det er en åbenlys krigsforbrydelse.
Hospitaler og sundhedsklinikker er blevet jævnet med jorden.
FN-skoler er blevet smadret, elever og lærere er blevet dræbt.
Hundrede tusinder af hjem for ganske almindelige mennesker er lagt i grus.
Infrastrukturen er lagt i grus.
Nødhjælpsarbejdere og journalister er blevet dræbt; mennesker, som brugte deres liv på at hjælpe andre til at overleve, eller mennesker, der brugte deres liv på at fortælle os om, hvad det er, der sker.
De børn i tusindtal, som er blandt de dræbte, er noget af det, jeg har allersværest ved at forklare mine egne børn at vi kigger på uden handling.
Nu begynder tallene om, hvor mange børn der dør af sult, at tikke ind – sult.
Det er børn, hvis liv er blevet stjålet; liv, som kunne have været levet i fred og retfærdighed; børn, der burde have leget på Gazas strande, spist vandmelon og spist sig mætte, kysset deres far og mor godnat og godmorgen på den næste dag, indtil de en dag selv blev så voksne, at de kunne flyve fra reden og skabe deres eget hjem.
Men de liv er forsvundet.
En hel befolkning lever i fare for ekstrem sult.
Det er ikke noget, Enhedslisten har fundet på, eller venstrefløjen har fundet på.
Det er noget, alle forstandige internationale aktører siger, der kigger på virkeligheden i Gaza.
Og det er jo ikke, fordi verden ikke vil levere nødhjælp til palæstinenserne.
Det er, fordi den ikke kan få lov til at komme ind af besættelsesmagten Israel.
Lige nu står Israel anklaget for den værste forbrydelse af dem alle, nemlig folkedrab, ved Den Internationale Domstol i Haag.
Vi ved alt det her; vi ved det, og vi ser det.
Vi ser en besættelsesmagt, som ødelægger og smadrer; som begår krigsforbrydelser; som fordriver og afstraffer befolkningen kollektivt for et terrorangreb, der blev begået sidste år.
Jeg spørger bare igen: Hvor længe kan man vende blikket den anden vej og holde sig til, at man lægger pres og forventer og formaner?
For vi ved jo godt, at den israelske regering fuldstændig ignorerer de formaninger, ignorerer folkeretten, international humanitær lov.
De fører en heftig politisk kamp mod FN-systemet, ikke mindst mod UNRWA.
Alt det, vi har bygget op i verdenssamfundet efter anden verdenskrig, er noget af det, der faktisk står for skud lige nu, samtidig med at den palæstinensiske befolkning er udsat for et vanvittigt overgreb.
Fra USA's side, EU's side og desværre også fra vores egen regerings side formaner man og forventer.
Og jeg anerkender fuldt ud, hr. Lars Løkke Rasmussen, at udenrigsministeren ændrer retorik og også skærper alvoren i det, udenrigsministeren siger, herunder at man er nødt til at se på det lange, seje politisk træk, og at der var en tid før 7. oktober.